
Att0 Talantbu(?a$ ng Propeta 

Panimula 

Ang papyri ay ukol kay Allah na nagwikang: "At 
hindi ka (Muhammad) Namin isinugo kundi bilang 
habag sa lahat ng nilikha. " at "Matatagpuan ninyo sa 
Sugo ni Allah ang magandang huwaran." Ang 
kapayapaan at pagpapala ay matamo ng Propeta na 
matapos niya ay wala ng iba pang propeta na darating. 

Ang aklat na ito pinamagatang Ang Talambuhay ng 
Propeta (SAS)* ay inihahandog namin sa iyo sa layuning 
bigyan ka ng isang dagliang sulyap sa kanyang 
talumbuhay, mga katangian, at mga himala. Hindi namin 
hinangad na magbigay ng maraming detalye sahalipay 
nagkasya na lamang kaming ilahad ang mga mahahalagang 
pangyayari sa kanyang buhay. Marami na ang sumulat ng 
kanyang talambuhay kaya marahil ay naisulat na ito sa 
lahat ng mga pangunahing wika ng daigdig. May isa pa 
ngang di-Muslim na nagsabing isang malaking karangalan 
ang sumulat ng talambuhay ni Muhammad (SAS). Bilang 
mga Muslim, ang aming hangad sa pagsulat nito ay hindi 
lamang para sa karangalan sumulat ng kauna-unahang 
aklat ng talambuhay ni Propeta Muhammad (SAS) sa 
wikang Tagalog kundi ang makapaglingkod sa 
sambayanang Muslim. Dalangin namin kay Allah na 
nawa'y maging kapaki-pakinabang ang aklat na lto. Tunay 
na siya ang dumidinig at tumutugon sa mga panalangin. 

*SAS: SalTallahu Alayhi was Sallam (Sumakanya Nawa ang Pagpapala at 
Kapayapaan m Allah). Ito ang sinasabi tuwing matapos banggitin ang pangalan o 
titulo ni Propeta Muhammad. 

Ang Arabia Bago Dumating ang Islam 

Paganismo ang siyang umiiral na relihiyon sa mga 
Arabiano noon. Ang pagkakayakap nila sa paganismo na 
salungat sa matuwid na pananampalataya ang dahilan kung 
kaya binansagan ang kapanahunana nila na AWahiliyah - 
ang Panahon ng Kamangmangan. Ang pinakabantog sa 
mga diyos-diyusang kanilang sinasamba maliban pakay 
Allah na tunay na Diyos ay sina Al-Lat, Al- Uzza, at 
Hubal, Ngunit mayroon ding mga Arabiano na yumakap sa 
Judaismo, Kristiyanismo, at Zoroasterismo. At mayroon 
din na iilang mga indibiduwal sa kanila na yumayakap sa 
Al-Hanafeeyah, ang sistema ng pananampalatayan batay 
sa paniniwala ni Abraham (AS). 

Ang saligan ng buhay pang-ekonomiya ng mga 
Badawee — ang mga Arabiano na pagala-gala at walang 
pirmihang tirahan — ay ang yamang panghayupan na 
nababatay sa pagpapastol. At ang saligan naman ng buhay 
pang-ekonomiya ng mga Hadir - ang mga Arabiano na 
nakatira sa isang nayon o bayan at may pirmihang tahanan 
- ay ang pagsasaka at pangangalakal. Bago dumating ang 
Islam, ang Makkah ang siyang pinakamalaking lunsod 
pangkalakalan sa Arabia. Mayroon na ring mga mauunlad 
na mga pamayanan sa iba't-ibang dako ng Arabia nang 
panahong lyon. 

Hinggil naman sa kalagayang panlipunan, ang 
kawalang-katarungan ay laganap, walang karapatan ang 
mahihina, kanilang inililibing nang buhay ang mga batang 

babae, at pinagkakaitan ng karapatan ang isang mahina. 
Ang mga alipin ay kaaba-aba at wala ni katiting na 
karapatan. Ang pag-aasawa ng higit sa isa ay walang 
hanggan ang bilang. Ang pangangalunya ay laganap sa 
lahat maliban sa iilan. Ang digmaan ng mga lipi ay laganap 
na karaniwang nangyayari sanhi ng napakababaw na mga 
kadahilanan. 

Ang Handog 

Ipinagmamayabang noon ng mga Quraysh kay 
Abdulmuttalib na lolo ng Propeta Muhammad (SAS) ang 
pagkakaroon nila ng maraming supling at ari-arian. Kaya 
naman gumawa ng panata si Abdulmuttalib na kung siya 
ay pagkakalooban ni Allah ng sampung anak nalalakL 
kanyang iaalay sa mga diyos-diyusan ang isa sa kanila. 
Natupad ang kanyang ninais; siya ay napagkalooban ng 
sampung anak na lalaki. Ang bunso sa kamla ay si 
Abdullah na ama ng Propeta (SAS). Nang nais nang 
lsakatuparan ni Abdulmuttalib ang kanyang panata ay 
smalungat siya ng mga tao at pinigilan nang sa gayon ay 
huwag itong gawin ng mga tao na isang kaugalian. 
Nagkaisa sila na gumawa ng palabunutan upang 
pagbunutan si Abdullah at ang sampung kamelyo bilang 
pantubos sa kanya. Magdadagdag sila ng sampung 
kamelyo sa tuwing si 1 Abdullah ang mabubunot. Isinagawa 
mla ang pagbunot. Ngumt sa tuwina ay si 1 Abdullah ang 
siyang nabubunot. Pagsapit ng lkasampung pagbunot ay 

saka pa lamang nabunot ang mga kamelyo na umabot na sa 
isandaan. Inialay nila ang mga kamelyo. 

Si * Abdullah ang pinakamamahal ni * Abdulmuttalib sa 
Iahat ng kanyang mga anak. Lalo na nang matapos ang 
pag-aalay at nang nagsimula na itong lumaki at magbinata 
ay lumitaw sa noon nito ang mga luningning na hindi 
nakikita sa ibang tao. Nang sumapit na sa wastong gulang 
itong si 'Abdullah ay pumili ang ama niya para sa kanya 
ng isang dalagang kaanib sa liping Banu Zuhrah. Ang 
pangalan ng dalaga ay Aminah bint Wahb. Ipinakasal ni 
Abdulmuttalib ang kanyang anak na si x Abdullah sa 
dalagang ito. Pagkatapos ng kanilang pag-iisang dibdib ay 
naglaho ang kislap na noon ay nagniningning sanooni 
A Abdullah at iyon ay nalipat sa sinapupunan ni Aminah. 

Ginampanan ni Abdullah ang kanyang papel sa 
larangan ng buhay at paghahanap ng ikabubuhay. Tatlong 
buwan matapos ipagbuntis ni Aminah ang Sugo ni Allah 
(SAS) ay lumisan si Abdullah kasama angkarabanng 
mga kalakal patungong Sham.* Nang siyaay nasa daang 
pauwi, siya ay nagkasakit. Tumigil siya sa Madinah sa 
piling ng kanyang mga tiyuhin sa ma na kaanib ng liping 
Banu An-Najjar. Doon siya nilagutan ng hininga at 
inilibing. 




Sham ang tawag noon sa rehiyong nasa hilagang bahagi ng Arabia na binubuo sa 
kasalukuyan ng Syria, Palestine, Lebanon, at Jordan. 

Ang Kapanganakan ng Sugo (SAS) 

Patapos na ang mga buwan ng pagdadalang-tao ni 
Aminah at palapit na ang araw ng pagsilang. Nagsimula na 
ang pananakit ng kanyang tiyan ngunit hindi siya 
nakadama ng sakit at hirap na karaniwang dinaranas ng 
mga kababaihan kapag nagsisilang. Araw ng Lunes ng lka- 
12 araw ng buwan ng Rabeeul'awwal noong taong 571 
A.D. nang isinilang ni Aminah ang kanyang sanggol. Ang 
taon ng kapanganakan ng Sugo (SAS) ay tinatawag din na 
Taon ng Elepante 

Ang Taon ng Elepante 

Heto ang buod ng kasaysayan ng elepante. Nang 
malaman ni Abrahah na siyang kinatawan ng Hari ng 
Ethiopia sa Yemen na ang mga Arabiano ay nagsasagawa 
ng hajj sa Kabah (dumadalaw roon upang sumamba), siya 
ay nagpatayo ng simbahan sa San a (ang kabisera ng 
Yemen sa ngayon). Nais niyang mabaling sa simbahang ito 
ang isinasagawang hajj ng mga Arabiano. Ang tungkol dito 
ay nannig ng isang lalaking kaanib sa liping Banu Kinanah 
(isa sa mga lipi ng mga Arabiano). Kaya't isang gabi ay 
pinasok niya ang simbahan at nilagyan ng dumi ng tao ang 
mga dingding nito. Nang malaman ni Abrahah ang 
nangyari ay sumambulat ang kanyang galit. Kasama ang 
malaking hukbo na binubuo ng 60,000 kawal ay lumisan 
siya papuntang Ka bah upang ito ay wasakin. Pinili niya 
para sa kanyang sarili ang pinakamalaking elepante. Ang 
hukbo ay may siyam na elepante. Nagpatuloy sila sa 

kanilang paglalakbay hanggang sa makarating sa isang 
pook na malapit sa Makkah. Inihanda niya roon ang hukbo. 
Nakahanda na ang kanilang pagpasok sa Makkah ngunit 
ang elepante ay lumuhod at ayaw sumulong papuntang 
Ka bah. Tuwing kanilang ibinabaling ang elepante sa ibang 
dako, tumatayo ito at mabilis na lumalakad. Ngunit kapag 
ibinabaling nila ito sa dakong kinaroroonan ng Ka bah, ito 
ay lumuluhod. Habang sila ay nasa gayong kalagayan ay 
nagpadala si Allah sa kanila ng mga kawan ng ibon na 
nagbabato sa kanila ng batong buhat sa natuyong putik. 
Kaya ginawa Niya (Allah) silang animo'y uhay na 
kinainan. Ang bawat ibon ay nagdala ng tatlong bato: isang 
bato sa tuka at tig-iisang bato sa bawat paa. Ang mga bato 
ay kasinlaki ng garbansos. Ang bawat tamaan sa kanila ay 
nagkakahiwa-hiwalay ang mga bahagi ng katawan at 
namamatay. Nagsialisan sila at nagkandabuwal sa daan. Si 
Abrahah naman ay pinadalhan ng karamdamang sanhi 
nito'y unti-unting napuputol ang mga dulo ng kanyang mga 
daliri. Nang marating niya ang San a ay animo siyang 
isang basang sisiw. Doon na siya namatay. Ang mga 
Quraysh naman ay nagkahiwa-hiwalay. Mayroon sa 
kanilang nagtago sa mga lambak at mga bundok dahil sa 
takot sa hukbo. Nang maganap sa hukbo ang di-inaasahan ? 
ang mga Quraysh ay panatag na nagbalikan sa kani- 
kanilang tahanan. Ang pangyayaring ito naganap 
limampung araw bago isinilang ang Propeta (SAS). 

Naging kaugalian na noon ng mga Arabiano na 
maghanap ng isang babaeng taga-disyerto upang ito ang 

siyang magpasuso sa kanilang mga supling at upang ang 
mga bata ay lumaki sa disyerto nang may malusog na 
pangangatawan. Nang mga panahong iyon ay may 
dumating sa Makkah na isang pangkat ng mga taong buhat 
sa liping Banu Sa'd upang maghanap ng mga batang 
mapasuso kapalit ng kabayaran. Nagsimulang mamahay- 
mahay ang mga kababaihan sa pangkat na ito. Inayawan 
nilang lahat si Muhammad (SAS) dahil sa pagiging ulila at 
mahirap nito. Si Haleemah As-Sadeeyah (RA)* ay isa sa 
mga kababaihang ito. Umayaw rin siyang katulad nila. 
Subalit matapos na magsadya sa maraming bahay ay hindi 
niya nakamit ang kanyang hangad. Hindi siya nakatagpo 
ng maisasamang batang kanyang mapasuso kapalit ng 
kabayarang kahit papaano'y makapagpapagaan sa 
kahikahusan ng pamumuhay at hirap ng buhay lalo pa't 
nang taong iyon ay may tagtuyot. Binalikan niya ang bahay 
ni Aminah at nagkasya na siya sa isang sanggol na ulila at 
sa maliit na kabayaran. 

Nang pumunta si Haleemah (RA) sa Makkah na 
kasama ang kanyang asawa, siya ay sakay ng isang payat 
at makupad na inahing asno. Samantalang siyaaynasa 
daang pauwi na kalong-kalong ang sanggol na si 
Muhammad (SAS), tumakbo nang napakabilis ang inahing 

*RA: Radiyallahu Anhu [para sa lalaki], Radiyallahu Anha [para sababae], 
Radiyallahu anhuma [para sa dalawang sahabah], at Radiyallahu Anhum [para sa 
higit sa dalawang sahaban]. Ang kahulugan nito ay 'Malugod si Allah sa kanya (o 
sa kanila).' Ito ang sinasabi tuwing matapos banggitin ang pangalan o titulo ng 
sinuman sa mga kasama (Sahabah) o asawa ni Propeta Muhammad (SAS). 

asno na kanyang sinasakyan at napag-iwanan ang lahat ng 
mga kasabay na nakaangkas sa kanilang mga sasakyang 
hayop. Ang pangyayaring ito ay labis na ipinagtakang 
kanyang mga kasamahan. 

Isinalaysay ni Haleemah (RA) na dati-rati ay halos 
walang lumalabas na gatas sa kanyang suso. At ang 
kanyang anak na maliit ay lagi na lamang umiiyak sa tindi 
ng gutom. Ngunit nang kanyang isinubo ang kanyang suso 
sa sanggol na si Muhammad (SAS), masaganang dumaloy 
ang gatas. Ikinuwento niya rin ang tungkol sa tagtuyot na 
dumapo sa lupang pinaninirahan ng kanyang lipi - ang 
liping Banu Sad. Subalit nang kanya nang makamit ang 
karangalang magpasuso sa sanggol na ito, naging 
mabiyaya ang kanilang lupain at ang kanilang mga 
hayupan. Lubos na nagbago ang kanilang kalagayan; ang 
kasalatan at hirap ay naging kasaganaan at kaginhawahan. 

Dalawang taong nanatili si Muhammad (SAS) sa 
pangangalaga ni Haleemah (RA). Labis-labis ang 
nadaramang pagmamahal sa kanya ng kanyang ina-inahang 
si Haleemah (RA). Nadarama nito sa kaibuturan ng puso 
nito na may mga bagay-bagay at mga hindi 
pangkaraniwang pangyayari na bumabalot sabatangito. 
Matapos ang dalawang taon, dinala ni Haleemah (RA) ang 
bata sa ina nito at sa lolo na si * Abdulmuttalib sa Makkah. 
Subalit itong si Haleemah (RA) na nakasaksi sa biyayang 
dala ng bata na nagpaigi sa kanilang kalagayan ay 
nagpumilit kay Aminah na sumang-ayong muling manatili 
ang bata sa kanyang piling. At sumang-ayon naman si 

Aminah. Sa pagbalik ni Haleemah (RA) sa tirahan ng 
liping Banu Sa d na kasama ang batang ulila sa ama ay 
nag-uumapaw ang kanyang kagalakan at walang 
mapaglagyan ang kanyang kaligayahan. 

Ang Pagbiyak ng Dibdib 

Isang araw noong malapit nang mag-apat na taong 
gulang si Muhammad (SAS), habang siya kasama ng 
kanyang kapatid sa gatas na anak na lalaki ni Haleemah 
(RA) ay naglalaro malayo sa mga kubol na pinaninirahan 
ng mga tao, biglang umalis ang anak na ito ni Haleemah 
(RA) at tumatakbong dumating kay Haleemah. Dumating 
itong ang mukha ay kakikitaan ng mga tanda ng 
pagkatakot. Hiniling ng bata sa ina na puntahan si 
Muhammad (SAS). Tinanong ito ni Haleemah (RA) kung 
bakit. "Nakita ko pong kinuha si Muhammad ng dalawang 
lalaking nakasuot ng puting mga kasuutan. Kanila pong 
pinahiga ito at saka biniyak ang dibdib," sagot ng bata sa 
ina. At bago natapos ang salaysay ng bata ay tumakbo na 
si Haleemah (RA) papunta kay Muhammad (SAS). Nakita 
niya itong nakatayo lamang at walang tinag. Halata ang 
pamumutla sa mukha nito at ang pagbabago ng kulay. 
Balisang-balisa si Haleemah (RA) habang tinatanong niya 
ito kung ano ang nangyari. Sabi naman ni Muhammad 
(SAS) ay mabuti naman ang kanyang kalagayan. 
Ikinuwento nito kay Haleemah (RA) na may dalawang 
lalaking kumuha sa kanya. Aniya ay biniyak ng dalawng 
ito ang kanyang dibdib, inalis ang kanyang puso, at saka 

may inalis dito na isang kulay itim na bagay. Pagkatapos 
nito ay hinugasan nila ang kanyang puso sa malamig na 
tubig, ibinalik sa dibdib, at saka pinahiran ang ibabaw ng 
dibdib. Lumisan ang dalawan at di-naglaon aynaglaho. 
Tinangka ni Haleemah (RA) na salatin ang pinagbiyakan 
ngunit wala siyang nasalat na bakas. Dahil sa 
pangyayaring ito ay ibinalik niya si Muhammad (SAS) sa 
kanilang tinutuluyan. Pagsapit ng madaling-araw ng 
sumunod na araw ay dala-dala ni Haleemah (RA) si 
Muhammad (SAS) papunta sa Makkah. Ipinagtaka ni 
Aminah ang pagsauli ni Haleemah (RA) sa bata nang wala 
sa panahon sa kabila ng pagkahumaling nito rito. Tinanong 
niya rito kung ano ang dahilan. Matapos ang kanyang 
pagpupumilit ay sinabi na rin ni Haleeemah (RA) ang 
nangyaring pagbibiyak sa dibdib. 

Ang Pagyao ni Aminah 

Nagpunta si Aminah kasama ang anak na ulila sa 
Yathrib (Ito ang pangalan ng Madinah noon.) upang 
dalawin ang mga kamag-anakan nitong kaanib saliping 
Banu An-Najjar. Nanatili sila roon nang mga ilang araw. 
Nang si Aminah ay nasa daan na pauwi ay binawian siya 
ng buhay sa isang lugar na kung tawagin ay Al-Abwa'. 
Doon na rin siya inilibing. Kaya itong si Muhammad 
(SAS) sa murang gulang niyang apat na taong gulang ay 
namamaalam na sa kanyang yumaong ina. 

Tungkulin na ngayon ng lolo ni Muhammad (SAS) na 
si * Abdulmuttalib na punuan ang malaking kawalang dulot 

n 8 pagyao ng ina ng apo nito. Kaya naman inalagaan, 
kinalinga, at kinahabagan siya ng kanyang lolo. Nang anim 
na taong gulang na si Muhammad (SAS) ay yumao naman 
ang kanyang lolo kaya't ang kanyang tiyuhing si Abu Talib 
-» sa kabila ng dami ng mga anak nito at kakulangan nito sa 
yaman — ang siyang kumalinga sa kanya. Itinuring siya ng 
kanyang tiyuhin at ng maybahay nito na parang isa sa 
kanilang mga anak. Labis namang napalapit ang kanyang 
damdamin sa kanyang tiyuhin. Sa ganitong kalagayan 
nagsimula ang unang paghubog sa kanya. Lumaki siya sa 
pagiging matapat at sa pagiging mapagkakatiwalaan 
anupa't sa dalawang katangiang ito siya nakilala. Kaya't 
kapag sinasabing "dumating ang mapagkakatiwalaan," 
alam na si Muhammad (SAS) ang siyang tinutukoy. 

Nang siya ay magbinatilyo na at lumaki-laki nang 
kaunti, sinimulan niyang tangkaing umasa sa kanyang 
sarili sa mga bagay-bagay na may kinalaman sa kanyang 
buhay. Naghanap siya ng kanyang ikabubuhay. Nagsimula 
na siyang magtrabaho at kumita. Nagtrabaho siya sa mga 
Quraysh bilang pastol ng kanilang mga tupa kapalit ang 
ilang halaga ng salapi. Sumali rin siya sa paglalakbay 
pangkalakalan papuntang Sham. Sa paglalakbay 
pangkalakalang ito na kanyang nilahukan ay malaki ang 
puhunang iniambag ng isang marangal at mayamang babae 
na ang pangalan ay Khadeejah bint Khuwaylid (RA). Ang 
katiwala nito sa kalakal sa paglalakbay na iyon ay ang alila 
mtong si Maysarah na siya ring tagapangasiwa ng mga 
gawain. 




Ati0 Talambu^ay ng Propeta 



HD— 



Dahil sa biyayang taglay ni Muhammad at katapatan 
nito ay tumubo ang kalakal ni Khadeejah (RA) ng tubong 
hindi pa niya kinita noon. Kaya't tinanong niya ang 
kanyang alila na si Maysarah kung ano angdahilanng 
malaking tubong ito. Ipinagbigay-alam ni Maysarah sa 
kanya na si Muhammad (SAS) ang siyang bumalikat sa 
pag-aalok at pagtitinda. Malaki ang ginawang pagtangkilik 
diton ng mga tao kaya naman malaki ang tinubo nang 
walang daya. Nakinig si Khadeejah (RA) sa kanyang alila 
bagaman alam na niya noon pa man ang ilang bagay 
tungkol kay Muhammad (SAS). Lalong tumindi ang 
kanyang paghanga rito. 

Isa nang balo si Khadeejah (RA) nang kanyang 
makilala si Muhammad (SAS). Nagkaroon na siya ng 
asawa noon pa man dangan nga lamang at iyon ay 
namatay. Ninais niyang pasukin muli ang buhay may 
asawa sa pakikipag-isang-dibdib kay Muhammad (SAS). 
Sinugo niya rito ang isa sa mga babaeng kamag-anak niya 
upang magsiyasat para sa kanya hinggil sa magiging tugon 
ni Muhammad (SAS) sa balak niyang makipag-isang- 
dibdib dito. Nang mga panahong iyon ay sinapit na ni 
Muhammad (SAS) ang gulang na dalawampu't lima. 
Pinuntahan ito ng isang babae upang ilahad dito ang alok 
ni Khadeejah (RA) na makipag-isang-dibdidb sa kanya. 
Tinanggap nito ang alok na ito. 

Idinaos ang kasalan. Nalugod ang isa't isa sa kanila. At 
matapos ang pag-iisang dibdib ay nagsimulang pamahalaan 
ni Muhammad (SAS) ang mga kapakanan ngkalakalni 

Khadeejah (RA). At pinatunayan naman niya ang kanyang 
kahusayan at kakayahan. Nagkasunod-sunod ang 
pagdadalang-tao at ang panganganak ni Khadeejah (RA). 
Ang kanilang mga naging anak na babae ay sina Zaynab, 
Ruqayyah, Umm Khulthum, at Fatimah (RA). Ang 
kanilang mga anak na lalaki na sina Al-Qasim at ' Abdullah 
ay pawang mga batang paslit pa lamang ng mangamatay. 

Ang Pagkapropeta 

Nang papalapit na si Muhammad (SAS) sa gulang na 
apatnapu ay naging madalas ang pag-iisa at pananatili niya 
sa yungib ng Hira sa isang bundok na malapit sa Makkah. 
Ginugugol niya roon ang mga araw at mga gabi. Noong 
gabi ng ika-21 ng buwan ng Ramadan habang siya ay nasa 
yungib ng Hira' at nang mga sandaling iyon ay kanya nang 
sinapit ang gulang na apatnapu, pinuntahan siya ng Anghel 
na si Jibreel (AS).* "Bumasa ka," ang sabi nito sa kanya. 
"Hindi ako marunong," tugon naman niya rito. Inulit ni 
libreel (AS) ang kanyang sinabi sa ikalawa at ikatlong 
pagkakataon. Ngunit sa ikatlong pagkakataon ay sinabi 
niyang: "Bumasa ka sa ngalan ng iyong Panginoon na 
naglalang, Naglalang sa taobuhatsa namuong dugo. 
Bumasa ka sapagkat ang iyong Panginoon ay Ang 
Pinakamapagbigay y Na nagturo sa pamamagitan ng 
panulat, Nagturo sa tao ng hindi nito nalaman. " At 

*AS: Alayhis Salam (Sumakanya ang Kapayapaan). Ito ang sinasabi tuwing 
matapos hanggitin ang pangalan o titulo ng isang propeta bukod pa Propeta 
Muhammad (SAS) ng isang Anghel. 

pagkatapos nito ay iniwan na ng Anghel si Muhammad 
(SAS). 

Matapos na matanggap ng Propeta (SAS) ang kauna- 
unahang pahayag ay kaagad siyang lumisan. Hindi na niya 
matiis na manatili pa sa yungib ng Hira' kaya't umuwi na 
siya sa kanilang tahanan. Kumakabog ang kanyang dibdib 
nang siya ay pumasok sa kinaroroonan ni Khadeejah (RA). 
"Balutin ninyo ako. Balutin ninyo ako," sabi niya. 
Binalutan naman siya upang maalis ang sindak sa kanya. 
Isinalaysay niya kay Khadeejah (RA) ang nangyari sa 
kanya. "Natakot ako para sa aking sarili," sabi pa niya. 
Kaya't ang sabi sa kanya ni Khadeejah (RA): "Aba'y 
huwag, sa halip ay magalak ka. Sumpa man kay Allah, 
hinding-hindi ka bibigyan ni Allah ngkahihiyan. 
Pinakikitunguhan mo nang maigi ang iyong kamag-anak, 
makatotohanan ka sa iyong pananalita, tumutulong ka sa 
naghihikahos, magiliw ka sa panauhin, at umaagapay ka sa 
dinapuan ng kasawiang-palad." 

Pagkalipas ng ilang araw ay nagbalik muli siya sa 
yungib ng Hira' upang ipagpatuloy ang kanyang pagsamba 
roon at upang tapusin roon ang mga natitirang araw ng 
Ramadan. Nang natapos ang buwan ng Ramadan ay 
nanaog siya buhat sa yungib upang bumalik sa Makkah. 
Nang siya ay nasa daan na, pinuntahan siya ni Jibreel (AS) 
na nakaupo sa isang upuang nasa pagitan ng langit at lupa. 
Matapos ang pangyayanng ito ay ibinaba ang ayah ng 
Qur'an na nagsasabing: "O ikaw na nagbalot ng sarili, 
bumangon ka at magbabala. At dakilain mo ang iyong 

Panginoon. At linisin mo ang iyong kasuutan. At layuan 
mo ang mga kasalanan. " (74:1-5) At pagkatapos nito ay 
nagpatuloy at nagkasunod-sunod na ang pagdating ng 
kapahayagan. 

Nang sinimulan ng Propeta (SAS) ang kanyang pag- 
anyaya sa mga tao sa Islam, tinugon ng kanyang butihing 
maybahay ang panawagan ng pananampalataya. 
Sinaksihan ni Khadeejah (RA) ang kaisahan ni Allah at ang 
pagiging propeta ng kanyang marangal na asawa. Si 
Khade^jah (RA) ang kauna-unahang yumakap salslam. 
Bilang pagtanaw ng Propeta ng utang na loob sa kanyang 
tiyuhing si Abu Talib na siyang tumangkilik at nangalaga 
sa kanya noong wala na ang kanyang ina at lolo ay pinili 
niya si Alee (RA) sa mga anak nito upang alagaan sa 
kanyang piling at gugulan sa mga pangangailangan nito. Sa 
ganitong kalagayan binuksan ni Alee (RA) ang kanyang 
puso at ang kanyang pag-iisip kaya naman sumampalataya 
at naniwala siya nang walang pagdadalawang-isip. 
Pagkatapos niyon ay sumunod naman sa pagpasok sa 
Islam itong si Zayd bin Al-Harithah (RA) na alila ni 
Khadeejah (RA). Kinausap ng Sugo ni Allah ang kanyang 
matalik na kaibigan na si Abu Bakr (RA) at ito naman ay 
sumampalataya at naniwala nang walang pag-aalinlangan. 

Nanatiling lihim ang pagpapalagananp ng Islam sa 
simula. Ang ibig sabihm ng lihim ay ang pagiging lihim ng 
pook na pinagtitipanan ng mga kasamahan at tagasunod ng 
Propeta at ng mga taong kamlang maanyayahan na 
bandang huli'y yumakap din sa Islam. Marami ang 

naniwala sa kanya ngunit inilihim nila ang kanilang 
pagpasok sa Islam. Kapag natuklasan ang pagpasok sa 
Islam ng isa sa kanila, ang isang ito ay mapasasailalim sa 
napakahirap na uri ng pahirap upang nang sa gayon ito ay 
tumalikod sa Islam. 

Matapos na gumugol ang Sugo ni Allah (SAS) ng 
tatlong taon sa paisa-isang pag-aanyaya sa Islam ay 
ibinaba ni Allah ang talata na ito ng Qur'an: "Kaya't 
lantarang mong ipahayag ang ipinag-uutos sa iyo at 
pabayaan mo ang panlalait ng mga Mushrik. " (15 :94) 
Dahil sa kapahayagang ito 5 isang araw ay umakyat siya sa 
burol ng Safa at tinawag ang mga Quraysh (ang mga taga- 
Makkkah). Pinagtipunan siya ng maraming tao at kabilang 
na sa mga iyon ang kanyang tiyuhing si Abu Lahab na may 
napakalaking pagkamuhi kay Allah at sa kanya na Sugo ni 
Allah (SAS). Nang pinagtipunan na ng mga tao si 
Muhammad ay nagsalita siya. M Sa tingin baninyokung 
sakaling ipagbigay-alam ko sa inyo na sa likod ng bundok 
na iyon ay may mga kalaban na nakahandang sumalakay 
sa inyo, paniniwalaan ba ninyo ako?, M sabi niya. "Wala 
kaming nalaman sa iyo kundi ang makatotohanang salita at 
katapatan, M sagot nila. Kaya't ang sabi niya sa kanila: 
"Ako, sa inyo, ay isang tagapagbabala ng napipintong 
matinding parusa." At nagpatuloy ang Sugo ni Allah (SAS) 
sa pag-aanyaya sa kanila sa wagas na pagsamba kay 
Allah at sa pagwaksi sa mga diyos-diyusan. Habang siya 
ay nagsasalita ay tumayo sa gitna ng mga tao si Abu 
Lahab na nagpapagpag ng mga kamay nito at sinabing: 

"Sumaiyo ang kasawian; ito ba ang dahilan ng pagtawag 
mo sa amin?" Kaya dahil sa pangyayaring ito ay ibinaba ni 
Allah ang surah na: "Masawi na ang dalawang kamay ni 
Abu Lahab at masawi na rin siya! Walang magagawa 
para sa kanya ang kanyang kayamanan at ang kanyang 
natamo (anak). Ipapasok siya sa Apoy na nagliliyab. At 
(gayon din ang gagawin sa) asawa niya, ang tagapasan 
ng kahoy. (Lalagyan ito) sa leeg ng lubid nayarisa 
masad * " 

Nagpatuloy ang Propeta (SAS) sa ginagawa niyang 
pag-aanyaya sa Islam. Nagsimula siyang ipahayag ang 
Islam sa mga pinagtitipunan ng mga tao kasabay ng pag- 
aanyaya sa kanila sa Islam. Hayagan na siyang nagdarasal 
sa Ka bah. Sa pangyayaring ito ay lalo pang pinag-ibayo 
ng mga Quraysh ang kanilang pamiminsala sa mga Muslim 
lalong-lalo na sa mga Muslim na aliping tulad nina Yasir, 
Sumayyah, at kanilang anak na si Ammar (RA). Namatay 
sina Sumayyah at Yasir (RA) na alay ang buhay sa Islam. 
Itong si Sumayyah na ina ni Yasir (RA) ang kauna- 
unahang nagbuwis ng buhay alang-lang sa Islam. Namatay 
sila dahil sa mga pahirap na kanilang dinanas. Dumanas 
din ng pahirap si Bilal bin Rabah (RA) na taga-Ethiopia sa 
kamay naman ni Abu Jahl at Umayyah bin Khalaf. 
Pumasok sa Islam si Bilal bin Rabah (RA) sa pamamagitan 
ni Abu Bakr (RA). Nang malaman ng kanyang panginoong 
si Umayyah bin Khalaf na siya ay pumasok sa Islam ay 



*Ang literal na kahulugan ng masad&y hiblang buhat sa tangkay ng datiles ngunit 
ang kahulugan nito rito ay hiblang buhat sa apoy ng Impiyerno. 

ginamit nito sa kanya ang halos lahat ng pamamaraan ng 
pagpapahirap nang sa gayon ay talikuran niya ang Islam. 
Subalit tumanggi siya at nanatili sa kanyang paniniwala. 
Madalas siyang dalhin ni Umayyah sa labas ng Makkah. 
Pinahihiga siya sa nakapapasong buhangin ng disyerto 
habang siya ay natatalian ng tanikala at may isang tipak na 
malaking bato na nakapatong sa kanyang dibdib. 
Hinahagupit ng latigo ni Umayyah at ng mga kasama niito 
si Bilal (RA) na paulit-ulit na nagsasabing "ahad, ahad" na 
ang ibig sabihin ay isa, isa ang Diyos. Ganito ng ganito ang 
nangyayari hanggang sa malaman ni Abu Bakr (RA) na si 
Bilal ay nasa gayong kalagayan. Kaya naman binili niya 
kay Umayyah ltong si Bilal (RA) at pinalaya alang-alang 
kay Allah. Dahil sa mga paniniil sa mga Muslim, 
makatuwiran lamang na pigilan ng Sugo ni Allah (SAS) 
ang mga Muslin na harapang ipahayag ang kanilang 
pagpasok sa Islam yamang siya naman ay nakikipagkita 
nang lihim sa kanila. Kung nagkataong siya ay hayagang 
nakikipagkita sa kanila, walang dudang ang mga Quraysh 
ay magsisilbing hadlang sa kanyang pagtuturo at 
pagpapatnubay sa mga Muslim. At maaaring mauwi pa 
iyon sa kumprontasyon ng magkabilang panig. At 
malamang na ang kumprontasyon ay mauwi sa pagkadurog 
at pagkaubos ng mga Muslim. Kaya't makatuwiran ang 
paglilihim. Sa kabilang dako, ang Sugo ni Allah naman ay 
hayagan sa kanyang pag-aanyaya sa Islam at sa pagsamba 
sa gitna ng mga pagano sa kabila ng mga pananakit na 
kanyang natatamo buhat sa mga Quraysh. 

Ang Paglikas sa Ethiopia 

Sa harap ng patuloy na ginagawang pagpapahjrap ng 
mga paganong Quraysh sa sinumang matuklasang 
pumasok sa Islam lalo na ang mga mahihina sa kanila, 
hiniling ng Sugo (SAS) sa kanyang mga kasamahan na 
alang-alang sa kanilang pananampalataya ay lumikas sila 
sa Ethiopia na pinamumunuan ng Najashi (Ito ang tawag 
noon sa mga hari ng Ethiopia) sapagkat matatagpuan nila 
roon ang kapanatagan lalo pa't ang marami sa mga Muslim 
ay natatakot na sila at ang kanilang pamilya ay gawan ng 
masama ng mga Quraysh. Naganap ito noong ikalimang 
taon ng pagkapropeta ni Muhammad (SAS). Pitumpung 
Muslim ang lumikas. Kabilang sa kanila si Uthman bin 
Affan (RA) at ang kanyang maybahay na si Ruqayyah 
(RA) na anak ng Sugo (SAS). Tinangka ng mga Quraysh 
na siraan ang mga Muslim na pumunta sa Ethiopia. 
Nagpadala sila ng mga regalo kay Najashi at hiniling dito 
na ibigay sa kanila ang mga nagsilikas na iyon. Sinabi pa 
nilang nilalait diumano ng mga Muslim si Jesus (AS) at 
ang ina nito. Ngunit nang itinanong ni Najashi samga 
Muslim ang tungkol doon ay mlinaw ng mga Muslim sa 
kanya ang sinasabi ng Islam tungkol kay Jesus (AS) at 
nilmaw nila sa kanya ang katotohanan. Pinangaiagaan niya 
ang mga Muslim at tumangging lbigay sila sa mga 
Quraysh. 

Nang buwan ng Ramadan ng taon dmg lyon ay 
pumunta ang Sugo (SAS) sa malapit sa Ka^bah na nang 

mga sandaling iyon ay may malaking pagtitipon ng mga 
Quraysh. Walang anu-ano'y bigla niyang binigkas ang 
Suratun Najam. Ang mga di-mananampalatayang ito ay 
hindi pa nakarinig ng salita ni Allah dahil na rin sa patuloy 
nilang pagpapayo sa isa't isa na huwag makinig sa 
anumang sinasabi ng Propeta (SAS). Kaya't nang sila ay 
binigla ng pagbigkas ng Surah na ito at kumatok sa 
kanilang mga tainga ang nakahahalinang makadiyos na 
mga salitang iyon, ang bawat isa ay nanatiling matamang 
nakikinig doon. Walang anumang saumasagi sa kanilang 
isipan maliban sa pakikinig hanggang sa bigkasin ng Sugo 
(SAS) ang "Kaya't magpatirapa kayo kay Allah at 
sumamaba (sa Kanya) f \ Wala sa kanilang nakapagpigil 
sa kanilang sarili anupa't sumubsob silang nakapatirapa, 
Sa pangyayaring ito ay nagkasunod-sunod tuloy ang 
paninisisi sa kanila ng mga Quraysh na hindi nakasaksi sa 
pangyayaring iyon. Dahil doon ay pinaratangan nila ng 
kasinungalingan ang Sugo (SAS). Sinabi pa nilang pinuri 
diumano ng Sugo (SAS) ang kanilang mga diyos-diyusan 
at sinabi raw niya na kailangang hangarin ang 
pamamagitan ng mga ng mga diyos-diyusang ito. Ginawa 
nila ang malaking kasinungalingang ito upang magkaroon 
sila ng ipandadahilan kung bakit sila nagpatirapa. 

Aog Pagyakap ni Umar (RA) sa Islam 

Ang pagyakap ni 1 Umar ibnuI-Khattab (RA) sa Islam 
ay isang malaking tulong sa mga Muslim. Tinawag siyang 
Al-Farooq ng Sugo (SAS) sapagkat nilinaw sa kanya ni 

Allah ang pinagkaiba ng katotohanan sa kabulaanan. Ilang 
araw pa lamang matapos na pumasok sa Islam si 'Umar 
(RA) ay sinabi niya sa Sugo ni Allah (SAS): "O Sugo ni 
Allah, hindi ba't tayo ang nasa katotohanan?" "Oo, ,f tugon 
naman nito. "Kung gayon, bakit pa tayo nagtatago at hindi 
lumalantad?," tanong ni 'Umar (RA). Dahil dito ay 
lumabas ang Sugo ni Allah (SAS) kasabay ng mga Muslim 
na kasama niya sa bahay ni Al-Arqam (RA) - ang bahay 
na kanilang pinagtitipanan. Lumabas sila at bumuo ng 
dalawang pangkat na pinamumunuan ni Hamzah bin 
' Abdulmuttalib (RA) na tiyuhin ng Sugo (SAS) ang isang 
pangkat at ang isa naman ay pinamumunuan ni 'Umar bin 
Al-Khattab (RA). Pumunta sila sa mga lansangan ng 
Makkah sa kilos na nagbibigay-alam sa lakas ng pagsulong 
ng paglaganap ng Islam. 

Ginawa na ng mga Quraysh ang maraming 
pamamaraan para kalabanin ang pagpapalaganap ng Islam. 
Nagpahirap na sila, naniil, nanlinlang, at nanghikayat. 
Ngunit ang lahat ng iyon ay walang naging bunga kundi 
ang ibayong pananalig sa Islam at ang pagdami ng mga 
mananampalataya. Dahil dito'y napagkaisahan nilang 
magsulat ng isang kasulatang lalagdaan nilang lahat at 
isasabit sa loob ng Kabah. Ang kasulatang ito ay 
naglalaman ng kanilang boykoteo sa mga Muslim at sa 
angkan ni Hashim, ang angkan ng Propeta (SAS). Ang 
boykoteo na ito ay malawakan: hindi sila pagbibilhan, hindi 
bibilhan, hindi makikipag-asawahan sa kanila, hindi 
makikipagtulungan, at hindi sila pakikitunguhan. Sa 

pangyayaring ito ay napilitan tuloy ang mgaMuslimna 
umalis sa Makkah at magpunta sa isang lambak na 
tinatawag na Shib Abi Talib (Lambak ni Abu Talib). 
Dumanas doon ng matinding pasakit ang mga Muslim at 
lumasap ng gutom at iba't ibang uri ng kapighatian. 
Ibinigay ng mga may kaya sa kanila ang lahat ng kanilang 
ari-arian, Lahat ng ari-arian ni Khadeejah (RA) ay naubos 
na. Lumaganap sa kanila ang mga sakit at ang karamihan 
sa kanila ay nasa bingit na ng kamatayan. Subalit 
nagpakatatag sila, nagtiis, at walang isa mang tumalikod sa 
kanila sa Islam Nagtagal ang paninikis na ito sa loob ng 
tatlong taon. Ngunit pagkalipas ng tatlong taon, ang 
nilalaman ng kasulatan ay pinawalang-bisa ng ilang 
mahahalagang tao sa mga Quraysh na kamag-anak ng ilang 
kasapi ng angkan ni Hashim. Ipinahayag nila iyon sa 
pamunuan ng mga Quraysh. Nang inilabas nila ang 
kasulatan ay napag-alaman nilang ito ay kinain na ng anay 
at walang natira rito kundi ang maliit na bahaging 
kinasusulatan ng "Sa ngalan Mo Allah." Naglaho na ang 
krisis. Nagbalik na ang mga Muslim at ang angkan ni 
Hashim sa Makkah ngunit nanatili pa rin ang mga Quraysh 
sa kanilang matigas na saloobin sa pagsalungat sa mga 
Muslim. 

Taon ng Dalamhati 

Kumakalat na ang malalang karamdaman ni Abu Talib sa 
kanyang buong katawan at nananatili siyang nakaratay sa 
higaan. Hindi naglaon ay heto na siya at dumaranas ng 

matinding hirap na dulot ng paghihingalo samantalang ang 
Sugo ni Allah (SAS) ay nasa kanyang uluhan at 
nagsusumamo sa kanyang sabihin ang La Ilaha Illallah* 
bago man lamang siya mamatay. Subalit ang mga masama 
niyang kaibigan na dati niyang mga kasama na 
pinangungunahan ni Abu Jahl ay ang mga pumipigil sa 
kanya. "Huwag mong talikuran ang paniniwala ng iyong 
mga ninuno," sabi nila sa kanya. Dahil doon ay namatay 
siya sa shirk** Kaya naman ibayong dalamhati ang 
nadama ng Sugo (SAS) dahil sa pagyao ni Abu Talib at sa 
hindi nito pagyakap sa Islam. Pagkalipas ng kulang-kulang 
dalawang buwan mula ng yumao si Abu Talib ay yumao 
kanyang maybahay na si Khadeejah (RA). 

Ang Pagpunta sa Ta'if 

Nagpatuloy ang mga Quraysh sa kanilang panunupil, 
pagmamalabis, at pamiminsala sa mga Muslim. 
Nawalan na ng pag-asa ang Sugo ni Allah (SAS) na bubuti 
pa ang saloobin ng mga Quraysh kaya't napag-isip niyang 
naman ang kanyang butihing maybahay na si Khadeejah 
(RA). Kaya gayon na lamang ang tindi ng lungkot ng Sugo 
(SAS). Tumindi pang lalo ang dinanas na pagsubokng 
Sugo ni Allah (SAS) sa kamay ng kanyang mgakalipi 
buhat ng yumao ang kanyang tiyuhing si Abu Talib at ang 

* Naligtas sana si Abu Talib kung nabigkas at tinanggap niya nang buong puso 
ang kahulugan nitong "Walang ibangtunay na Diyos kundi si Allah." 

**Ang shirk ay ang pagtatambal kay Allah ng iba pang diyos o ang pagsamba o 
pagkilala sa ibang diyos bukod pa sa Kanya. 

pumunta sa Ta f if sa paghahangad na harinawa'y 
patnubayan ni Allah sa Islam ang mga naninirahan sa 
bayang iyon. Ang paglalakbay patungong Ta'if ayhindi 
isang madaling bagay sanhi ng mahirap na daan dahil na 
rin sa mga nagtataasang bundok na nakapaligid sa bayang 
ito. Totoo ngang ang bawat mahirap ay nagiging madali 
alang-alang kay Allah subalit ang mga naninirahan sa Ta f if 
ay walang itinugon sa kanya kundi ang pinakamasagwang 
tugon. Sukat ba namang inudyukan nila ang mga batang 
paslit na hagisan ng bato ang Sugo (SAS) hanggang sa siya 
ay magkasugat-sugat at tumulo ang dugo sa kanyang 
bukung-bukong. Dahil dito'y malungkot at namimighati 
niyang tinunton pabalik sa Makkah ang kanyang dinaanan. 
Walang anu-ano'y pinuntahan siya ni Jibreel kasama ang 
Anghel ng mga kabundukan. Tinawag siya ni Jibreel (AS) 
at sinabing: "Ipinadala sa iyo ni Allah ang Anghel ng mga 
kabundukan upang ipag-utos mo rito ang ano mang naisin 
mo." Ang sabi naman ng Anghel ng mga kabundukan: 
"Muhammad kung nais mo'y iipitin ko sila ng Al- 
Akhshaban," Ang Al-Akhshaban ay ang dalawang bundok 
na nakapalibot sa Makkah. "Datapuwa't ang hangad ko'y 
magpaluwal si Allah buhat sa kanila ng mga salinlahing 
ang sasambahin ay si Allah lamang at hindi magtatambal 
ng anuman sa Kanya," tugon ng Sugo (SAS) sa Anghel. 
Ang lsa sa mga ipinagdidiinan ng mga Mushrik* sa Sugo ni 

*Ang Mushrik ay ang taong gumagawa ng shirk o sumasamba sa ibang diyos 
bukod pa kay Allah. 

Allah (SAS) ay ang kanilang kahilingan sa kanya na 
magbigay ng mga himala. Ang layunin ng kanilang 
paghingi ng mga himala ay ang pabulaanan ang kanyang 
pagkapropeta dahil ang buong akala nila ay hindi 
makapagbibigay ng himala ang Sugo (SAS). Naulit nang 
maraming beses ang kahilingang iyon buhat sa kanila. 
Minsan ay hiniling nila sa kanya na biyakin sa dalawang 
bahagi ang buwan. Hiniling naman ng Propeta sa kanyang 
Panginoon ang gayon. Kaya naman nakita nilang ang 
buwan ay nahati sa dalawang bahagi. Matagal-tagal din 
namang nakita ng mga Quraysh ang himalang ito subalit 
hindi pa rin sila sumampalataya. Sa halip ay kanilang 
sinabi: "Isinailalim tayo ni Muhammad sa kanyang 
kapangyarihan." "Kung naipasailalim niya kayo sa 
kanyang kapangyarihan, hindi niya kayang maipasailalim 
sa kanyang kapangyarihan ang lahat ng mga taokaya't 
hintayin ninyo ang mga manlalakbay," sabi ng ilan sa 
kanila. Pagdating ng mga manlalakbay ay tinanong nila 
ang mga ito. "Oo. Nakita namin iyon," sabi naman ng mga 
ito. Ngunit sa kabila niyon ay nagmatigas pa rin ang mga 
Quraysh sa kanilang kawalan ng pananampalataya. Itong 
pagbiyak ng buwan ay para bagang isang paunang himala 
sa himalang mas malaki pa rito. Ang malaking himala ay 
ang Al-Isra' 'wa Al-Mi y raj. 
Al-Isra' wa Al-MTraj 

Ang Al-Isra' wa Al-Mi x raj ay ang Paglalakbay sa Gabi 
at ang Pag-akyat sa Langit ng Sugo (SAS). Matapos na 
makabalik si Muhammad (SAS) buhat sa Ta'if, matapos 

ang mga pangyayaring naganap sa kanya sa bayang 
iyon, matapos na yumao si Khadeejah (RA) kasunod ng 
pagyao ni Abu Talib, matapos na nag-ibayo ang 
pamiminsala ng mga Quraysh, at matapos na napuno na ng 
dalamhati ang puso ng Sugo (SAS); kailangan namang 
maalo ang marangal na Propetang ito. Kaya noong ika-27 
ng buwan ng Rajab ng taong ding iyon samantalang 
natutulog ang Sugo m Allah (SAS) ay pinuntahan siya ni 
Anghel Jibreel (AS) dala ang Buraq na isanghayopna 
kahawig ng kabayo. Ang hayop na ito ay may mga pakpak 
at mabilis lumipad na animo'y kidlat. Pinasakay ritoni 
Jibreel (AS) ang Sugo (SAS) at dinala siya nito sa Bahay 
Sambahan sa Jerusalem sa Palestina. Mula roon ay 
iniakyat ang Sugo sa langit at nakita niya roon sa langit 
ang dakilang mga tanda ng kanyang Panginoon. Sa langit 
iniatas ni Allah ang tungkuling magdasal nang limang 
beses lsang-araw. Pagkatapos niyon ay bumalik siyasa 
Makkah nang gabi ring iyon. Kinaumagahan ay pumunta 
siya sa Kabah at nagsimulang isalaysay sa mgataong 
naroroon ang nangyari. Lalo pang tumindi ang 
pagpapabula sa kanya ng mga di-mananampalataya at ang 
panunuya nila sa kanya. May ilan pang naroroon ang 
humiling sa kanyang ilarawan sa kanila ang Bahay 
Sambahan sa Jerusalem. Ang layunin ng hiling nilang ito 
sa Sugo (SAS) ay upang pabulaanan ang kanyang 
pagkapropeta sa pag-akala nilang gumagawa lamang siya 
ng kuwento. Sinimula niyang ilarawan ito nang masusi sa 
kanila. Ngunit ang mga pagtatanong na ito ay hindi pa 

sapat sa mga Quraysh. Sabi pa nila: "Nais naming may iba 
pang patunay." Kaya't ang Sabi ng Sugo (SAS): "May 
nasalubong ako sa daan na isang karaban na patungong 
Makkah." Inilarawan niya iyon sa kanila at sinabi sa kanila 
kung ilan ang bilang ng mga kamelyo sa karaban na iyon at 
kung ano ang oras ng kanilang pagdating. Nagsasabi ng 
totoo ang Sugo ni Allah (SAS) ngunit itong mga di- 
sumasampalataya ay tuluyan nang naligaw sa katotohanan 
sanhi ng kanilang kawalan ng pananampalataya, kanilang 
katigasan ng ulo, at kawalang ng paniniwala. 
Kinaumagahan ng gabi ng Al-Isra' wa Al~MVraj ay 
pinuntahan ni Jibreel (AS) ang Sugo (SAS). Tinuruan niya 
ito kung papaanong isinasagawa ang limang pang-araw- 
araw na pagdarasal at kung kailan ang mga takdang oras 
ng mga ito. Noong bago pa naganap angAl-Isra' wa Al- 
Mi>aj\ ang dasal ay binubuo ng dalawang rak'ah 
(pagyukod) lamang sa umaga at dalawang rak'ah din sa 
gabi. 

Sa panahong ito, ang pinagtuunan ng pansin ng Sugo 
(SAS) ay ang mga nagsisidatingan sa Makkah matapos na 
lalong lumaki ang pagtanggi ng mga Quraysh sa 
katotohanan. Nakikipagkita siya sa mga taong ito sa 
kanilang mga tinitigilan at sa mga pook na kanilang 
tinutuluyan. Inaalok niya silang yumakap sa Islam at 
ipinaliliwanag niya ang katuruan nito. Ang tiyuhin naman 
niyang si Abu Lahab ay panay ang sunod sa kanya upang 
bigyang-babala ang mga tao laban sa kanya at laban sa 
kanyang ipinangangaral Minsan ay pumunta siya sa isang 



AH0 Talambukay ngPropeta 



pangkat ng mga taong taga-Yathrib at inanyayahan niya 
sila sa Islam. Nakinig sila sa kanya at pagkatapos ay 
nagkaisa silang sumunod sa kanya at maniwala sa kanya. 
Nakaririnig na noon pa man ang mga taga-Yathrib na ito 
buhat sa mga Hudyo na may isang propetang isusugo at 
ang pagdating nito ay nalalapit na. Kaya noong sila ay 
anyayahan ni Propeta Muhammad (SAS), nakilala kaagad 
nila na siya ang propetang tinutukoy ng mga Hudyo kaya 
naman dali-dali silang pumasok sa Islam. Ang sabi nila sa 
isa r t isa: "Huwag ninyong hayaang kayo ay mauunahan ng 
mga Hudyo sa pagpasok sa Islam." Anim lamang sila ng 
taong iyon ngunit nang sumunod na taon ay may 
labindalawang kalalakihang dumating at nakipagkita sa 
Sugo (SAS). Itinuro niya sa kanila ang Islam. Pagbalik ng 
mga ito sa Yathrib ay pinasama ng Propeta (SAS) sa 
kanila si Mus ab bin Umayr (RA) upang magturo sa 
kanila ng Qur'an at upang linawin sa kanila ang mga 
patakaran ng Islam. Nagawang maimpluwensiyahan ni 
Musab (RA) ang lipunan ng Yathrib. Kaya't nang si 
Mus ab (RA) ay magbalik sa Makkah pagkalipas ng isang 
taon, may kasama na siyang 72 lalaki at dalawang babae 
buhat sa mga mamayan ng Yathrib. Nakipagkita sa kanila 
ang Sugo (SAS) at nangako naman silang itataguyod ang 
Islam at isasagawa ang mga kautusan nito. Pagkatapos 
nito'y nagbalik sila sa Yathrib. 

Ang Yathrib ay naging isang ligtas na kanlungan ng 
katotohanan at ng mga tagapagtaguyod nito. At nagsimula 
na ang paglikas doon ng mga Muslim. Subalit matatag ang 

pasya ng mga Quraysh na pigilan ang mga Muslimsa 
paglikas. Kaya dumanas na naman ang ilang mga Muhajir* 
ng sari-saring pasakit at pahirap. Sa takot sa mga Quraysh, 
palihim na lumikas ang mga Muslim. Ang paglikas ni 
^Umar bin Al-Khattab (RA) ay isang halimbawa ng 
katapangan at paghahamon sapagkat isinukbit niya ang 
kanyang espada at binitbit ang kanyang pana nang siya ay 
pumunta sa Ka bah at magsagawa ng tawaf sa palibot nito. 
Pagkatapos nito ay nilapitan niya ang mga Mushrik at 
sinabi sa kanilang: "Ang sinumang nagnanais na gawing 
balo ang kanyang maybahay at gawing ulila ang kanyang 
anak ay sumunod sa akin sapagkat ako ay lilikas." 
Pagkatapos nito ay lumisan siyang wala ni isa mang 
humarang sa kanya. Si Abu Bakr As-Siddeeq (RA) naman 
ay nagpaalam sa Sugo ni Allah (SAS) para lumikas na rin 
ngunit ang sabi sa kanya ng Sugo (SAS): "Huwag kang 
magmadali nang harinawa'y magtalaga si Allah para sa iyo 
ng isang kasama." Nang nagsilikas na ang karamihan sa 
mga Muslim at naging balisa na ang mga Quraysh sa 
nakikita nilang paglikas, nagsanggunian sila at 
napagkasunduang paslangin ang Sugo (SAS). Ang sabi ni 
Abu Jahl: "Sa tingin ko'y mabuting kumuha tayo ng isang 
matipunong binata sa bawat angkan natin at atin silang 
bibigyan ng espada. Palilibutan nila si Muhammad at 
tatagain ito ng sabay-sabay nang sa gayon ang 
pananagutan sa kanyang buhay ay mahahati sa iba't ibang 



* Ito ang tawag sa mga Muslim na buhat sa Makkah at lumikas sa Yathrib na di- 
naglaon ay tinawag na Madinah. 

mga angkan. Kapag nagkagayon ay mawawalan na nang 
lakas ang angkan ni Hashim (ang angkan ni Muhammad 
(SAS)) na kalabanin ang lahat ng tao." Subalit ipinabatid 
na ni Allah sa Kanyang marangal na Propeta (SAS) ang 
sabwatang iyon. Kaya't nang nagbigay na si Allah ng 
kapahintulutang lumikas ay napagkasunduan ng Sugo 
(SAS) at ni Abu Bakr (RA) na lumikas na. Kinagabihan ay 
hiniling ng Propeta kay Alee bin Abi Talib (RA) na 
matulog sa kanyang higaan upang akalain ng mga tao na 
siya ay nasa bahay pa rin. Sinabi rin niya kay ' Alee (RA) 
na walang masamang mangyayari sa kanya. Pagdating ng 
mga nakipagsabwatan ay pinalibutan nila ang bahay at 
nakita nila si 'Alee (RA) sa higaan kaya't ang buo nilang 
akala ay si Muhammad (SAS) iyon. Nagsimula silang 
maghintay upang kapag ito ay lumabas, susugurin nila ito 
at papatayin. Lumabas ang Sugo (SAS) samantalang sila 
ay nakapaligid sa bahay. Wala silang kamalay-malay nang 
sinasabuyan niya ng alikabok ang kanilang mga ulo 
sapagkat inalis ni Allah ang kanilang paningin kaya hindi 
nila siya namalayan. Pinutahana niya si Abu Bakr (RA) at 
pagkatapos ay naglakad silang dalawa ng mga limang 
milya at nagkubli sa yungib ng Thawr. Sa kabilang dako 
ang mga kabinataan ng mga Quraysh ay naghihintay pa rin 
hanggang sa mag-umaga. Kinaumagahan ay si Alee (RA) 
ang bumangon sa higaan ng Sugo (SAS). Gayon na lamang 
ang kanilang pagkamangha at galit. Tinanong nila si ' Alee 
(RA) tungkol sa Sugo ni Allah (SAS) ngunit wala siyang 
ipinaalam sa kanila. Binugbog nila ito at kinaladkad ngunit 

wala rin silang nalaman. Dahil dito'y nagpadala ang mga 
Quraysh ng mga manunugis sa lahat ng dako at nagtakda 
sila ng gantimpalang isandaang inahing kamelyo sa 
sinumang makapagdadala kay Muhammad dalawa. 
Tumindi ang pag-aalala ni Abu Bakr (RA) sa Sugoni 
(SAS) — buhay man o patay. Nakarating ang mga 
manunugis hanggang sa bukana ng yungib na anupa't kung 
sakaling ang isa sa kanila ay tumingin sa paa nito, tiyak na 
makikita nito ang Allah (SAS) kaya't ang sabi nito sa 
kanya: "Abu Bakr, ano ang palagay mo sa dalawang ang 
ikatlo ay si Allah. Huwag kang mag-alala; si Allahay 
kasama natin." Hindi sila nakita ng mga naghahanap sa 
kanila. 

Tatlong araw silang namalagi sa yungib bago sila 
lumisan patungong Yathrib. Mahaba ang daang kanilang 
nilakbay at ang init ng araw ay nakapapaso. Kinagabihan 
ng ikalawang araw ng kanilang paglalakbay ay naparaan 
sila sa isang kubol. Nakita nila roon ang isang babaeng 
kung tawagin ay Umm Mabad. Humiling silang dalawa 
rito ng makakain at maiinom ngunit wala silang natagpuan 
dito kundi isang payat na inahing tupa na sa kahinaan ay 
hindi makaalis para manginain. Hindi rin ito nilalabasan ng 
kahit isang patak na gatas. Nilapitan ng Sugo (SAS) ang 
tupa, hinipo ang suso nito, at saka ginatasan. Napuno ang 
malaking lalagyan kaya't habang nakatayong walang tinag 
ay takang-taka si Umm Mabad sa kanyang nasaksihan. 
Uminom ang lahat hanggang sa mabusog. Pagkatapos ay 
muhng ginatasan ng Propeta (SAS) ang tupa at muling 

napuno ang lalagyan. Iniwan nila ito kay Umm Ma bad at 
nagpatuloy sila sa paglalakbay. 

Matagal-tagal na ring inaabangan ng mga mamamayan ng 
Yathrib ang pagdating ng Propeta (SAS). Araw-araw ay 
naghihintay sila sa labas ng Yathrib, Sa araw ng kanyang 
pagdating ay masaya siyang sinalubong ng mga tao. 
Tumuloy siya sa Quba f (isang lugar na malapit sa Yathrib) 
at apat na araw na tumigil doon. Sa pagtigil niya roon ay 
itinayo niya ang panulukan ng Masjid ng Quba\ Sa 
ikalimang araw ay lumisan siya patungong Yathrib. 
Tinangka ng marami sa mga Ansari* na anyayahan ang 
Sugo (SAS) na sa kanila manuluyan at maparangalan sa 
pagtanggap sa kanya bilang panauhin. Hinawakan nila ang 
renda ng kanyang inahing kamelyo. Panay naman ang 
pasasalamat ng Sugo (SAS) sa kanila at nagsasabing; 
"Hayaan ninyo siya (ang kamelyo) sapagkat may nag-uutos 
sa kanya." Nang makarating na ang kanyang kamelyo sa 
lugar na di-naglaon ay pinagtirikan ng Al-Masjid An- 
Nabawee (Masjid ng Propeta) ay lumuhod ito. 
Ngunit hindi kaagad bumaba ang Sugo (SAS) hangga't 
hindi ito tumayo at lumakad nang kaunti at saka lumingon 
at bumalik. Nang muli ltong lumuhod sa dati nitong 
pinagluhuran ay saka pa lamang siya bumaba buhat dito. 

Sa Yathnb ay tumuloy ang Sugo (SAS) kay Abu 
Ayyoob Al-Ansari (RA). Si 1 Alee bin Abi Talib naman ay 
nanatili pa nang tatlong araw sa Makkah matapos na 



* Ito ang tawag sa Muslim na taga-Yathrib o Madinah. 

umalis ang Sugo (SAS). Pagkaraan ng tatlong araw ay 
lumisan siya papuntang Madinah. Kanyang naabutan ang 
Sugo (SAS) sa Quba'. Matapos na mabili ng Sugo (SAS) 
sa may-ari ng lupa ang lupang niluhuran ng kanyang 
kamelyo ay ipinatayo niya roon ang kanyang Masjid. 
Ginawa niyang mga magkakapatid ang mga Muhajir at ang 
mga Ansari. Ang kanilang pagkakapatiran ay ganito: 
gagawing kapatid ng bawat Ansari ang isang Muhajir na 
makikibahagi sa kanya sa kanyang pag-aari. Nagsimulang 
gumawa nang sama-sama ang mga Muhajir atangmga 
Ansari. Kaya naman lalong pang tumibay ang bigkis ng 
kanilang pagkakapatiran. 

Ang Labanan sa Badr 

Ang mga Quraysh ay may ugnayan sa mga Hudyo ng 
Yathrib. Ang mga Hudyong ito ay nagtangka sa simula pa 
man na maghasik ng kaguluhan at pagkahati-hati sa mga 
Muslim sa Madinah. Ang mga Quraysh naman ay 
nananakot sa mga Muslim at nagbabantang sila ay 
lilipulin. Ganito pinaliligiran ng panganib ang mga Muslim 
- sa loob at sa labas. Dumating pa ang puntong hindi 
nagpapagabi ang mga Sahabah* nang walang dalang 
sandata. Sa ganitong mapanganib na mga kalagayan 
ibinaba ni Allah ang kapahintulutang makipaglaban. Kaya't 
nagsimula ang Sugo (SAS) na magpadala ng mga tao 
upang subaybayan ang mga pagkilos ng kaaway. 




* Ito ang tawag sa mgataong nakita nang personal ang sugo (SAS), naniwala sa 
kanya, at namatay na Muslim. 

Nagpadala rin siya ng mga taong haharang samga 
karaban ng kalakal ng mga Quraysh upang gipitin sila at 
ipadama sa kanila ang panganib nang sa gayon ay gumawa 
sila ng kasunduang pangkapayapaan sa mga Muslim at 
hayaan ang mga Muslim na malayang ipalaganap ang 

Islam at ipamuhay ito. Gumawa rin ang Sugo (SAS) 
ng ilang pakikipagkasunduan at pakikipag-alyansa sa ilang 
mga lipi. Muli siyang nagpasyang harangin ang isa sa mga 
karaban ng mga kalakal ng Quraysh. Humayo siya at ang 
3 13 kalalakihan. Mayroon lamang silang dalawang kabayo 
at 70 kamelyo. Ang karaban ng mga Quraysh ay binubuo 
ng 1,000 kamelyo at pinamumunuan ni Abu Sufyanna 
may kasamang 40 kalalakihan. Subalit napag-alaman ni 
Abu Sufyan ang pagsugod ng mga Muslim kaya nagpadala 
siya ng tao sa Makkah upang ipagbigay-alam sa kanila ang 
hinggil dito at upang humingi sa kanila ng ayuda. Binago 
ni Abu Sufyan (RA) ang kanyang daan. Pumunta siya sa 
ibang daan kaya hindi sila nahuli ng mga Muslim. Sa 
kabilang dako nakaalis na ang mga Quraysh na dala ang 
isang hukbong binubuo ng 1,000 mandirigma matapos na 
kanilang mapag-alaman sa unang sugo ang nanyari. 
Subalit nang sila ay papunta na, nasalubong sila ng 
lkalawang sugong ipinadala ni Abu Sufyan (RA) at sinabi 
sa kanilang ligtas na ang karaban. Hiniling nito sa kanila 
na bumalik na sa Makkah subalit tumanggi si Abu Jahl na 
bumalik. Ipinagpatuloy ng hukbo ang pagpunta sa Badr. 
Nang mapag-aiaman ng Sugo (SAS) ang pagsugod ng mga 
Quraysh, sinangguni niya ang kanyang mga Sahabah (RA). 

Napagkasunduan nilang lahat na makipagkita at 
makipaglaban sa mga Quraysh. Umaga ng araw ng 
Biyernes noong ika-17 ng buwan ng Ramadan taong 2 
A.H. nang magharap ang dalawang panig. Naging mainit 
ang kanilang labanan at nagtapos sa pagwawagi ng mga 
Muslim at pagkamatay ng 14 shaheed* sa kanilang panig 
samantalang ang mga Mushrik naman ay namatayan ng 70 
kalalakihan at nabihag ang 70 sa kanila. Nang mga 
sandaling nagaganap ang paghahamok ay yumao si 
Ruqayyah (RA) na anak ng Sugo (SAS) at maybahay ni 
Uthman (RA). Namatay si Ruqayyah (RA) sa Madinah na 
kapiling ang kanyang asawang si Uthman. Hindi sumama 
si Uthman (RA) sa labanan sa Badr dahil na rin sa 
kahilingan ng Sugo (SAS) na siya ay manatili sa piling ng 
kanyang may-sakit na maybahay. Pagkatapos ng labanan 
ay ipinagkaisang-dibdib ng Sugo (SAS) kay Uthman ang 
kanyang ikalawang anak na si Zaynab (RA). Kaya dahil 
dito ay tinagurian si Uthaman (RA) na Dhunnoorayn 
(Ang nagtataglay ng dalawang liwanag) sapagkat 
napangasawa niya ang dalawa sa mga anak ng Sugo 
(SAS). Pagkatapos ng labanan sa Badr ay nagbalik sa 
Madinah ang mga Muslim. Masaya sila sa tagumpay na 
kaloob ni Allah. Sa pagbalik nila ay may dala silang mga 
bihag at mga nasamsam na ari-arian ng mga kaaway. May 
mga bihag na tumubos sa kanilang sarili at mayroon din 
naman sa kanilang pinalaya nang walang kapalit na 

* Ang shaheed ay ang taong nag-aiay ng buhay alang-alang sa Islam. 

pantubos. Ang pantubos sa kalayaan ng iba sa kanila ay 
ang pagtuturo ng pagbasa at pagsulat sa sampungmga 
anak ng mga Muslim. 

Matapos ang labanan sa Badr ay may mga labanan 
pang namagitan sa mga Muslim at mga mamamayan ng 
Makkah. Ang ikalawang labanan ay ang labanan sa Uhud. 
Sa labananng ito ay nanalo ang mga Mushrik laban sa mga 
Muslim. Ang mga taga-Makkah na sumugod ay binubuo 
ng 3,000 mandirigma samantalang ang mga Muslimay 
binubuo lamang ng humigit-kumulang sa 700 mandirigma. 
Pagkatapos ng ikalawang labanan na ito ay may isang 
pangkat ng mga Hudyo na nagsadya sa Makkah at 
inudyukan ang mga tagaioon na salakayin ang mga 
Muslim sa Madinah. Nangako pa silang tutulong at 
magbibigay ng ayuda. Tinugon naman ng mga taga- 
Makkah ang udyok. Inudyukan din ng mga Hudyo ang iba 
pang mga lipi na salakayin din ang mga Muslim. 
Pinaunlakan din ng mga lipi ang udyok ng mga Hudyo. 
Kaya't buhat sa lahat ng dako ay nagsimulang sumugod 
ang mga Mushrik papuntang Madinah hanggang sa 
nagkatipon ang humigit-kumulang sa 10,000 mandirigma. 
Nalaman na ng Sugo (SAS) ang mga pagkilos ngmga 
kalaban. Sinangguni niya ang kanyang mga Sahabah kaya't 
nagmungkahi sa kanya si Salman Al-Farsee (RA) na 
gumawa ng hukay sa palibot ng Madinah sa dakong 
walang mga bundok. Lumahok ang mga Muslim sa 
paghuhukay hanggang sa matapos nang mabilis. Sa loob 
halos ng isang buwan ay hindi matawid ng mga Mushrik 

ang hukay. Hindi naglaon ay nagpadala si Allah ng 
malakas na hangin na bumuwal sa kanilang mga kubol. 
Dahil dito ay nalipos sila ng takot at dali-daling lumisan 
pabalik sa kanilang bayan. 

Ang Pagsakop sa Makkah 

Noong taong 8 A.H. ay nagpasya ang Sugo (SAS) na 
salakayin ang Makkah at sakupin ito. Lumisan siya noong 
ika-10 ng Ramadan ng nabanggit na taon kasama ang 
10,000 mandirigma. Napasok niya ang Makkah ng walang 
matinding labanang naganap sapagkat sumuko angmga 
Quraysh at pinagwagi ni Allah ang mga Muslim. Matapos 
ang mapayapang pagsakop sa Makkah ay nagsadya ang 
Propeta (SAS) sa Ka bah, nagsagawa ng tawaf sa palibot 
nito, at nagdasal ng dalawang rak'ah sa loob ng Ka'bah. 
Pagkatapos niyon ay binasag niya ang lahat ng mga diyos- 
diyusang nasa loob ng Ka bah. Pagkatapos nito ay tumayo 
siya sa pintuan ng Ka bah habang ang mga Quraysh ay 
nakatipon at naghihintay sa kung ano ang kanyang gagawin 
sa kanila. Nagsalita siya. "Kalipunan ng mga Quraysh, ano 
sa tingin ninyo ang gagawin ko sa inyo?," tanong niya. 
"Kung ano ang mabuti, kapatid na marangai na anak ng 
kapatid na marangal," sagot nila. "Humayo kayo; kayo ay 
malaya na," sabi niya sa kanila. Sa pangyayaring ito ay 
gumawa ang Sugo (SAS) ng pinakadakilang halimbawa ng 
pagpapatawad sa mga kaaway na nagpahirap at pumatay 
sa kanyang mga kasamahan at nanakit sa kanya at 
nagpalayas sa kanya sa kanyang bayan. 

Ang Pagyao ng Sugo (SAS) 

Matapos na masakop ang Makkah ay pumasokang 
mga tao sa Islam nang pulo-pulutong. At noong taong 10 
A.H. ay nagsagawa ang Sugo (SAS) ng hajj. Ang hajj na 
ito ay ang nag-iisang hajj na isinagawa ng Sugo (SAS). 
Kasama niyang nagsagawa ng hajj ang mahigit sa 
isandaang libong tao. Matapos na maisagawa ang hajj ay 
nagbalik ang Sugo (SAS) sa Madinah. At pagkalipas ng 
humigit-kumulang sa dalawang buwan at kalahati ay 
nagsimula ang karamdaman ng Sugo ni Allah (SAS). At sa 
paglipas ng mga araw ay lalo pa itong lumalala. Nang 
nanghina na siya para pamunuan ang mga tao sa 
pagdarasal, hiniling niya kay Abu Bakr (RA) na ito na ang 
mamuno sa mga tao sa pagdarasal. Araw ng Lunes ika-12 
ng buwan ng Rabee ul'awwal taong 11 A.H. nang bawiin 
ng Kataastaasan ang buhay ng Sugo (SAS). Ganap na 
animnapu't tatlong gulang nang siya ay yumao. Nakarating 
sa mga Sahabah ang balita ng pagyao ng Sugo (SAS). 
Halos mawalan sila ng malay at hindi makapaniwala sa 
balita. Kaya tumayo si Abu Bakr As-Siddeeq (RA) sa gitna 
nila at nagsalita upang panatagin sila at linawin sa kanila 
na ang Sugo (SAS) ay isang tao lamang, na siya ay 
namatay kagaya ng pagkamatay ng karaniwang tao. At 
napanatag naman ang mga tao. Pinaliguan, binalot, at 
inilibing ang Sugo (SAS) sa silid ng kanyang butihmg 
maybahay na si A^ishah (RA). Pagkatapos ng libing ay 
pinili ng mga Muslim si Abu Bakr As-Siddeq (RA) bilang 

Khaleefah (pinuno) ng mga Muslim. Siya ang una sa mga 
napatnubayang Khaleefah. Ang Sugo (SAS) ay 53 taong 
nanirahan sa Makkah: 40 taon bago naging Propeta at 13 
matapos naging Propeta. 10 taon siyang nanirahan sa 
Madinah. 

Ilan sa mga Pag-uugali ng Sugo (SAS) 

Ang Sugo ni Allah (SAS) ang pinakamatapang na tao. 
Ang sabi ni Alee bin Abi Talib (RA): "Kapag naging 
matindi ang sigalot at nagtagpo ang dalawang pangkat ng 
mga tao upang maglaban, ang Sugo ni Allah ang 
ipinanananggalang namin." Siya rin ang pinakamapagbigay 
sa lahat ng tao. Walang anumang hiniling sa kanya na ang 
itinugon niya ay hindi. Siya ang pinakamapagtimpi sa lahat 
ng tao. Hindi siya naghihiganti para sa kanyang sarili, 
hindi siya nagagalit para sa kanyang sarili maliban na 
lamang kung ang kabanalan ni Allah ay nilalabag at kapag 
nagkagayon ay saka lamang siya maghihiganti para kay 
Allah. Para sa kanya ay pantay ang karapatan ng kamag- 
anak at di-kamag-anak, at ng malakas at mahina. 
Binigyang-diin niya na ang isang tao ay walang 
kalamangan sa kanyang kapwa maliban sa laki ng takot sa 
Diyos. Ayon sa kanya, M Ang mga tao ay pantay-pantay at 
kaya may mga sinaunang bansa na nilipol dahil kapag ang 
mataas sa kanila ang nagnakaw, pinababayaan na lamang 
nila iyon; ngunit kapag ang mahina sa kanila ang 
nagnakaw, ginagawaran nila iyon ng kaparusahan." Sinabi 
pa niya: "Sumpa man kay Allah, kung sakaling si Fatimah 

na anak ni Muhammad ay nagnakaw, puputulin ko ang 
kanyang kamay." Kailanman ay wala siyang pinintasang 
pagkain. Kung maibigan niya ito, kakainin niya ito; at kung 
hindi niya maibigan, hindi niya ito gagalawin. Nakaranas 
pa ng isang buwan at dalawang buwan ang pamilyani 
Muhammad (SAS) na hindi nagdingas ang apoy sa 
kanyang bahay at ang ipinantatawid nila sa gutom ay 
datiles at tubig lamang. Madalas niyang daganan ng bato 
ang kanyang tiyan dahil sa gutom. Siya ang nag-aayos ng 
kanyang sirang sandalyas. Siya ang sumusulsi sa kanyang 
kasuutan. Tinutulungan niya ang kanyang mag-anak sa 
gawaing bahay. Dinadalaw niya ang mga may- 
karamadaman. Siya ang pinakamapagpakumbaba sa lahat 
ng tao. Pinauunlakan niya ang paanyaya ng sinumang nag- 
aanyaya sa kanya maging ito ay mayaman man o mahirap, 
mababa man o mataas ang kalagayan sa lipunan. Mahal 
niya ang mga maralita. Dinadaluhan niya ang kanilang 
libing. Dinadalaw niya ang mga may-karamdaman sa 
kanila. Hindi niya hinahamak ang isang mahirap dahil sa 
kahirapan nito at hindi niya kinatatakutan ang isang hari 
dahil sa pagiging hari nito. Sumasakay siya sakabayo, 
kamelyo, asno, at buriko. Siya ang pinakapalangiti sa lahat 
ng tao at ang may pinakamaamong mukha sa kanilang 
lahat sa kabila ng dami ng mga dalamhati at mga pighating 
dumapo sa kanya. Mahilig siya sa pabango at 
kinasusuklaman niya ang mabahong amoy. Tinipon sa 
kanya ni Allah ang mga ganap na kaasalan at mga 
magagandang gawa. Binigyan siya ni Allah ng 

karunungang hindi naibigay sa sinumang nauna sa kanya o 
nahuli sa kanya. Hindi siya marunong bumasa at sumulat. 
Wala siyang guro na tao. Ang Qur'an na ito na kanyang 
dinala ay buhat kay Allah na ang sabi ni Allah hinggil dito 
ay: "Sabihin mo, 'Kung magsama-sama man ang tao at 
jinn upangmagdala ng katulad sa Qur'an na ito, hindi 
sila makapagdadala ng katulad nito at kahit pa man ang 
iba sa kanila ay katulong ng ibeu " Ang paglaki niyang 
walang kaalaman sa pagsulat at pagbasa ay 
nagpapawalang-saysay sa bintang ng mga nagpapabula na 
ang Qur'an ay sinulat niya lamang o natutuhan ito o nabasa 
sa iba. 

Ilan $a Kanyang mga Himala 

Ang pinakadakila niyang himala ay ang Banal na 
Qur'an na dumaig sa lahat ng mga mahusay sa wikang 
Arabik. Ito rin ay naglalaman ng hamon ni Allah sa lahat 
na magbigay ng sampung surah na katulad nito o magbigay 
ng isang surah o kahit isang talata na lamang na katulad ng 
sa Qur'an. Saksi ang mga Mushrik sa kawalan nilang 
kakayahang gawin ito. Hiniling sa kanya ng mga Mushrik 
na siya ay magpakita ng isang himala kaya naman nakita 
nila ang pagkabiyak ng buwan. Nabiyak ang buwan 
hanggang sa ito ay maging dalawang bahagi. Uang ulit ding 
bumukal ang tubig sa pagitan ng kanyang mga daliri. 
Nagpuri ang maliit na bato sa kanyang palad. Nagpatuloy 
ito sa pagpupun matapos na inilagay niya sa palad ni Abu 
Bakr (RA), at pagkatapos ay sa palad ni 1 Umar (RA), at 

pagkatapos ay sa palad ni ^Uthman (RA). Madalas nilang 
marinig na nagpupuri ang pagkain habang siya ay 
kumakain. Bumati sa kanya ang mga bato at mga punong- 
kahoy noong ginawa siyang Propeta. Kinausap siya ng 
braso ng tupang may lason na ibinigay sa kanya ng isang 
babaeng Hudyo na nais siyang patayin sa pamamagitan ng 
lason. Nang hiniling sa kanya ng isang Arabiano na taga- 
disyerto na pakitaan niya ito ng himala ay inutusan niya 
ang isang punong-kahoy na lumapit sa kanya. Lumapit 
naman ito at pagkatapos ay inutusan niya itong bumalik sa 
kinaroroonan nito. Nang dinama niya ang suso ng inahing 
tupa na walang gatas ay nagkaroon ito ng gatas. Ginatasan 
niya ito at uminom siya at si Abu Bakr (RA). Nilawayan 
niya ang dalawang mata ni 'Alee bin Abi Talib (RA) ng 
ang mga ito ay namaga at hindi naglaon ay gumaling ang 
mga ito. Nasugatan ang isang lalaki sa mga Sahabah niya. 
Hinipo niya ang tama at kaagad namang gumaling ito. 
Dumalangin siya para kay Anas bin Malik (RA) na ito ay 
magkaroon ng mahabang buhay at maraming yaman at 
anak at pagpalain ito ni Allah sa mga ito. Nagkaroon ito ng 
1 20 anak, ang mga puno nito ng datiles ay dalawang beses 
nagbubunga sa isang taon bagaman alam na ang datiles ay 
isang beses lamang kung magbunga sa isang taon, at 
nabuhay ito nang 120 taon. Idinaing sa kanya ang tagtuyot 
habang siya ay nasa pulpito ng Masjid kaya nanalangin 
siya kay Allah. Nang mga sandaling iyon ay walang 
kaulap-ulap sa langit ngunit dahil sa kanyang panalangm 
ay may namuong mga ulap na katulad ngmgabundok. 

Bumuhos ang napakalakas na ulan sa sandaling iyon 
hanggang sa sumunod na Biyernes kaya may dumaing 
naman sa kanya sanhi ng dami ng ulan. Nanalangin na 
naman siya kay Allah at tumigil naman ang ulan. Lumabas 
ang mga tao at naglakad sa ilalim ng sikat ng araw. 
Pinakain niya ng humigit-kumulang sa tatlong kilo ng trigo 
at isang tupa ang mga taong dumalo sa paghuhukay ng 
kanal na ang bilang ay umabot sa isang libo. Nabusog 
silang lahat at umalis na ang pagkain ay hindi nabawasan. 
Pinakain niya rin ang mga taong ito ng kaunting datiles na 
dinala ng anak na babae m Basheer bin Sa d (RA) na para 
lang sana sa ama at tiyuhin nito. Pinakain din niya ang 
buong hukbo ng baon ni Abu Hurayrah (RA) hanggang sa 
mabusog ang lahat. Lumabas siya sa kanyang bahay 
habang sa palibot nito ay may isang daang Quraysh na 
naghihintay sa kanya upang patayin siya. Hinagisan niya 
ang kanilang mga mukha ng alikabok at siya ay umalis na 
hindi nila nakikita. Sinundan siya ni Suraqah bin Malik 
(RA) upang patayin siya. At nang malapit na ito sa kanya 
ay nanalangin siya laban dito kaya lumubog sa lupa ang 
mga paa ng kabayo nito. 

Uan sa Kanyang mga Katangian 

Tungkulin ng mga Muslim na malaman ang pagkatao 
ng marangal na Sugong ito ni Allah upang humatol sila 
ayon sa Qur'an na ipinahayag sa kanya, upang tularan nila 
ang kanyang pag-uugali at upang pahalagahan nilaang 
pag-aanyaya sa pagsampalataya sa isang Diyos na siyang 

pangunahing mensahe ng kanyang pagkapropeta batay sa 
sinabi niAIlah: "Sabihin, r Ako ay nag-aanyaya sa aking 
Panginoon at hindi nagtatambal sa Kanya ng ni isa 
man.' " (72:20) 

Siya ang kahuli-hulihan sa lahat ng mga propeta. 
Sinabi pa niya (SAS): "Sa lahat ng mga propeta, ako ang 
may pinakamaraming tagasunod sa araw ng pagkabuhay at 
ako ang unang kakatok sa pinto ng paraiso." Nakikilala 
siya sa pamamagitan ng mabangong halimuyak, kapag siya 
(SAS) ay dumating. Ayon sa sinabi ni Abu Hurayrah 
(RA): "Nagdarasal siya (SAS) noon sa kalaliman ng gabi 
hanggang sa mamaga ang kanyang dalawang paa (dahil sa 
katatayo habang nagdarasal). Kaya't may nagsabi sa 
kanya, 'Sugo ni Allah, ginagawa mo pa ito samantalang 
pinatawad ka na ni Allah sa nauna at darating mo pang 
kasalanan?' Ang sagot naman niya, 'Hindi ba't dapat 
lamang na ako'y maging mapagpasalamat na lingkod?' " 
Ayon sa sinabi ni 'Amr bin Al-Harith (RA): "Sa 
pagkamatay ng Sugo ni Allah (SAS) ay hindi siya nag- 
iwan ng deenar ni dirham, ng lalaking alipin ni babaeng 
alipin, wala kahit anuman kundi ang kanyang puting 
babaeng buriko na dati niyang sinasakyan, ang kanyang 
sandata, at isang kapirasong lupa na ginawa niyang 
kawanggawa para sa mga manlalakbay na kinapos ng 
panggastos habang nasa daan." Sinabi ni % Umar bin Al- 
Khattab (RA): "Nakita ko ang Sugo ni Allah (SAS) na 
namimilipit sa gutom. Ni masamang uri ng datiles na 
mailalagay niya sa kanyang sikmura ay wala siyang 

makita." Ayon sa sinabi ni A'ishah (RA): "Hindi 
pinagbuhatan ng kamay ng Sugo ni Allah (SAS) ang 
anuman maging ito man ay isang babae o isang utusan. 
Maliban na lamang sa kanyang pakikibaka alang-alang kay 
Allah. Walang anumang kapinsalaang kanyang nalasap na 
pinaghigantihan niya ang gumawa nito. Maliban na 
lamang kung ang kabanalan ni Allah ay nilalabag sapagkat 
siya ay naghihiganti para kay Allah." Ang sabi niya (SAS): 
,f Ang pinakamahal sa mga lingkod ni Allah para kay Allah 
ay ang may pinakamagandang asal sa kanila." 

Ang Pag-anyaya Niya sa mga Hara at Pinuno 

Nagpadala ang Sugo ni Allah (SAS) ng kanyang mga 
sugo sa mga hari at mga pinuno ng lba't ibang bansa upang 
anyayahan sila sa Islam. Isinugo niya si Amr bin 
Umayyah Ad-Damaree sa Najashi, ang hari ng Ethiopia. 
Ang pangalan ng Najashi ay As'hamah. Nangdumating 
ang liham na dala ng sugo ng Propeta (SAS) ay hmalikan 
ito ng Najashee sapagkat bago pa man dumating ang sugo 
ay pumasok na siya sa Islam. Ipinahayag niya ang kanyang 
pagpasok sa Islam kay Ja far bm Abi Talib (RA). Ismugo 
ng Propeta (SAS) si Dihyah bin Khaleefah Al-Kalbee sa 
Qaysar ? ang Emperador ng Byzantme. Ang pangalan ng 
Qaysar na ito ay Hiraql (Heraeleus). Nagtanong ang 
Qaysar ng tungkol sa pagkatao ng Propeta (SAS). At nang 
masabi sa kanya ay natanggap niyang tunay ngang Propeta 
si Muhammad (SAS). Nagkaroon siya ng hanganng 
pumasok sa Islam ngunit hindi sumang-ayon sa kanya ang 

kanyang mga nasasakupan. Sa takot myang maalis sa 
kapangyarihan ay hindi siya pumasok sa Islam. Isinugo 
naman ng Propeta (SAS) si Hudhafah As-Sahmee sa Kisra, 
ang Emperador ng Persia. Nang mabasa ng Kisra ang sulat 
ng Propeta (SAS) na naglalaman ng paanyaya sa kanya na 
pumasok sa Islam ay ginutay-gutay niya ang sulat Nang 
ito ay malaman ng Propeta (SAS) ay sinabi myang, 
'Naway gutay-gutayin ni Allah ang kanyang kaharian." At 
ginutay-gutay nga ni Allah ang kanyang kaharian. Isinugo 
ng Propeta (SAS) si Hatib bin Abi Balta ah Al-Lakhmee 
kay Al-Muqawqis, ang Hari ng Alexandria at Egipto. 
Maganda ang ltmugon mya ngunit hindi siya pumasok sa 
Islam. Iniregalo niya sa Propeta (SAS) si Maria Al- 
Qibtiyah. Isinugo ng Propeta (SAS) si ' Amr bin AK Ass sa 
dalawang hari ng Oman na sina Jayfar at Abdnamga 
anak ni Al-Julandee. Pumasok at sumampalataya sa Islam 
ang dalawang han. Isinugo ng Propeta (SAS) si Saleet bm 
Amr Al-Amiree kay Hawdhah bm 1 Alee Al-Hanafee ng 
Yamamah. Ang Yamamah ay siyang Riyadh sa ngayon. 
Hmdi lto pumasok sa Islam dahil hindi pinagbigyan ng 
Propeta ang kahihngan nito. Ang kahilmgan nito ay ang 
makihati sa pamumuno ng Propeta (SAS). Isinugo ng 
Propeta (SAS) si Shuja bin Wahb Al-Asadee kay Al- 
Hanth bin Abi Shamir Al-Ghassanee na han ng Al-Balqa' 
na isang bahagi ng Sham. Ayon kay Shuja ay lbimgay 
niya ang sulat sa hanng ito habang ito ay nasa Damaseus. 
Binasa nito ang liham ngunit ltinapon matapos mabasa. 
Sinabi pa ng hari na kasama ng hukbo mto ay pupuntahan 

nito ang ang Propeta upang makidigma sa kanya. 
Marubdob ang kanyang hangaring gawin iyon ngunit 
pinigilan siya ng Qaysar. Isinugo ng Propeta (SAS) si Al- 
Muhajir bin Abi Umayyah Al-Makhzoomee kay Al-Harith 
Al-Himyaree na isa sa mga hari ng Yemen. Hindi pumasok 
sa Islam ang haring ito. Isinugo ng Propeta si AK Ala' bin 
Al-Hadramee kay Al-Mundhir bin Sawee APAbdee na 
hari ng Bahrain. Dala ng sugo ang liham na nag-aanyaya 
sa haring ito na pumasok sa Islam. Sumampalataya at 
pumasok sa Islam ang hari. Isinugo ng Propeta (SAS) sina 
Abu Musa Al-Asharee at Mu adh bin Jabal Al-Ansaree 
(RA) sa buong Yemen. Pinapunta sila roon upang 
ipalaganap ang Islam. Pumasok sa Islam ang karamihan sa 
mga mamayan ng Yemen at ang mga hari nito. 

Ang mga Napataubayang Khaleetah 

Nagsimula ang panahon ng mga napatnubayang 
Khaleefah pagyao ng Sugo (SAS) at nagtagal ng 30 taon. 
Apat sa mga malalaking sahabah ang sunod-sunod na 
namuno sa sambayanang Muslim at nangalaga sa 
pananampalatayang Islam. Ang layunin ng bawatisasa 
mga napatnubayang Khaleefah ay ang paglingkuran ang 
Islam at itaguyod ang kapakanan ng sambayanang Muslim. 
Itinuturing na ang kapanahunan ng mga napatnubayang 
Khaleefah ang siyang ideyal na larawan ng bansang maka- 
Islam. Ito ay sa kadahilanang ang mga napatnubayang 
Khaleefah ay sumunod sa patnubay ng Sugo (SAS) at siya 

ang kanilang tinularan. Itinaguyod din sa kanilang 
pamamahala ang mga katuruan ng Banal na Qur'an at 
Sunnah ng Propeta (SAS). 

Ang Unang Khaleetah 

Siya ay si Abu Bakr As-Siddeeq (RA). Isinilang siya 
sa Makkah dalawang taon ang nakalipas pagkapanganak 
sa Propeta (SAS). Isa siyang kaibigan ng Sugo (SAS) at 
ang kauna-unahang lalaki na naniwala sa Sugo (SAS). 
Kinatigan m Abu Bakr (RA) ang Sugo (SAS) sa pag- 
aanyaya nito sa Islam at alang-alang dito ay tiniis niya ang 
maraming pamiminsala. Siya ang kasama ng Sugo (SAS) 
sa paglikas nito sa Madeenah. Pagyao ng Sugo (SAS) ay 
pinili siya ng mga Muslim bilang Khaleefah ng Sugo ni 
Allah (SAS). Nagtagal ng dalawang taon at tatlong buwan 
ang kanyang panunungkulan bilang Khaleefah. Yumao 
siya sa gulang na 63 na siya ring edad ng Sugo (SAS). 

Ang Ikalawang Khaleetah 

Siya ay si Umar bin Al-Khattab. Isinilang siya 13 
taon matapos na ipinanganak ang Sugo (SAS). Noong mga 
unang taon ng pagkapropeta ng Sugo (SAS), si Umar 
(RA) ay kabilangsamgataongmay malaking pagkamuhi 
sa Isiam at sa mga Muslim. Pumasok siya sa Islam anim 
na taon mula ng maging Propeta ang Sugo (SAS). Ang 
kanyang pagpasok sa Islam ay lsang malakmg tulong sa 
mga Muslim. Kabilang siya sa mga teong lubhang 

napakalapit sa Sugo (SAS). Nanungkulan siya bilang 
Khaleefah pagkamatay ni Abu Bakr As-Siddeq (RA). 
Umabot sa sampung taon at kalahati ang panahon ng 
kanyang panunungkulan bilang Khaleefah. Noongtaong 
23 A. H., habang siya ay namumuno sa dasal samadaling 
araw kasama ng isang pangkat ng mga Muslim, sinaksak 
siya ni Abu Lu'lu'ah Al~Majoosee na taga-Persia. Namatay 
siya sa gulang na 63 na siya ring edad ng Sugo (SAS). 

Ang Ikatikmg Khaleefah 

Siya ay si 'Uthman bin Affan. Isinilang siyalimang 
taon matapos na ipinanganak ang Sugo (SAS). Kabilang 
siya sa mga maagang nagsiyakap sa Islam. Napamahal at 
napalapit siya sa Sugo (SAS). Ipinaasawa pa nito sa kanya 
ang anak nitong si Ruqayyah. At nang mamatay si 
Ruqayyah ay ipinaasawa naman nito sa ang ikalawang 
anak nito na si Umm Kulthoom. Dahil doon ay tinawag 
siyang dhunnoorayn (ang nagtataglay ng dalawang 
liwanag). Umabot 12 taon ang kanyang panunungkulan 
bilang Khaleefah. 

Ang Ikaapat na Khaleefah 

Siya ay si ' Alee bin Abi Talib, ang pinsang buo sa ama 
ng Sugo ni Allah (SAS) at asawa ng anak nito na si 
Fatimah. Siya ang kauna-unahang pumasok sa Islam sa 
mga bata. Nanungkulan siya bilang Khaleefah pagkamatay 
ni Uthman bin Aifan. Nanatili siya sa kanyang 
katungkulan sa loob ng mga limang taon. 

Ang mga Umawee at mga * Abbasee 

Nang magtapos ang panunungkulan ni 'Alee bilang 
Khaleefah ay nagwakas na ang panahon ng mga 
napatnubayang Khaleefah. At nagsimula na angbagong 
yugto ng kasaysayan ng mga Muslim. Ito angyugtong 
Estado ng mga Umawee na nagtagal ng 91 taon. Sa loob ng 
yugtong ito ay 14 Khaleefah ang nanungkulan. Damaseus 
ang ginawang kabisera ng mga Umawee. Pagkatapos ng 
Estado ng mga Umawee ay dumating naman ang Estado ng 
mga 'Abbasee na nagtagal ng mahigit sa limang siglo. Sa 
loob ng panahong ito ay 37 Khaleefah ang nanungkulan. 

